Det har længe været et brændende ønske fra Jens Larsen, leder af Fri-Stedet i Aalborg at få en hjertestarter. Det ønske gik onsdag i opfyldelse. Med et sponsorat fra Rescue Tekniq kunne beredskabscenter Aalborg nemlig overrække Fri-Stedet en hjertestarter i forbindelse med den internationale Hjertestarterdag, som blandt andet blev markeret i IKEA Aalborg. - Det var fantastisk. Vi har i lang tid manglet et hjertestarter i Fri-Stedet, siger Jens Larsen. I IKEA havde Beredskabscenter Aalborg i samarbejde med Fri-Stedet arrangeret undervisning i hjerte- og lungeredning, mens Fri-Stedets unge spillede deres hjertestartersang. Det er ifølge beredskabsmester Morten Vejs vigtigt, at der kommer fokus på at få flere hjertestartere ud til danskerne. - Der er rigtigt mange hjertestartere rundt om i landet, men vi skal gøre et forsøg på at få endnu flere hjertestartere rundt om i landet. Vi skal have meget større genoplivningschancer, siger Morten Vejs. Beredskabsmesteren fortæller, at vi i Danmark har en genoplivningsprocent på 10 procent i Danmark, hvor vores nordiske nabolande som Sverige, Norge og Finland er oppe over 20 procent.

Opsummering:
Dansk Råd for Genoplivning og TrygFonden står onsdag bag Hjertestarterdagen, som I Aalborg blev markeret ved at Fri-Stedet fik overrakt en hjertestarter.